Argentina, Mexico hasilkan vaksin Covid-19
BOGOTA: Argentina dan Mexico akan menghasilkan vaksin Covid-19 untuk sebahagian besar negara Amerika Latin. Ia akan dibangunkan oleh gergasi farmaseutikal AstraZeneca dengan Universiti Oxford, umum Presiden Argentina Alberto Fernandez, pada Rabu. Menurutnya, pengeluaran Amerika Latin akan dikendalikan di Argentina dan Mexico. “Ia membolehkan akses yang tepat pada masanya dan berkesan untuk semua negara di rantau ini. “Kami berharap dapat memulakan proses pengeluarannya secepat mungkin,” lapor agensi Anadolu Pada awalnya, pihak berkenaan akan menghasilkan 150 hingga 250 juta dos vaksin untuk dibekalkan ke seluruh Amerika Latin kecuali Brazil. Ia berikutan Brazil sudah membuat perjanjian berasingan pada Jun bagi menghasilkan vaksin berkenaan untuk negara mereka. Dalam pada itu, Menteri Luar Mexico Marcelo Ebrard menulis di Twitter bahawa kerjasama itu sudah dibuat oleh Fernandez dan Presiden Mexico Andres Manuel Lopez Obrador. Beliau turut mengucapkan terima kasih kepada Carlos Slim Foundation, yang membiayai pengeluaran itu. Sementara itu, kes dan kematian Covid-19 terus meningkat di negara-negara Amerika Latin. Brazil masih berada di kedudukan kedua negara di dunia yang paling teruk dilanda Covid-19. Jumlah kes yang disahkan di negara itu kini berjumlah 3,164,785, termasuk 104,201 kematian, menurut pihak berkuasa kesihatan. Di Mexico, jumlah kes Covid-19 meningkat kepada 498,380 dan jumlah terkorban mencecah 54,666.-Bernama 
See author's posts
